b'\n_START_ARTICLE_\nUni\xc4\x8devalno tabori\xc5\xa1\xc4\x8de\n_START_PARAGRAPH_\nUni\xc4\x8devalno tabori\xc5\xa1\xc4\x8de (nem\xc5\xa1ko Vernichtungslager) je podvrsta koncentracijskega tabori\xc5\xa1\xc4\x8da, katerega glavni namen je izpolnitev genocida oziroma democida. Uni\xc4\x8denje nasprotnikov dose\xc5\xbeejo z mno\xc5\xbei\xc4\x8dnimi poboji (mno\xc5\xbei\xc4\x8dne ustrelitve, uporaba bojnih plinov, pesticidov, denimo Zyklona B, ...) ali s prekomernim delom.\n_START_SECTION_\nRazlika med koncentracijskim in uni\xc4\x8devalnim tabori\xc5\xa1\xc4\x8dem\n_START_PARAGRAPH_\nUni\xc4\x8devalno tabori\xc5\xa1\xc4\x8de se od navadnega koncentracijskega tabori\xc5\xa1\xc4\x8da razlikuje po novosti, ki jo je prinesel nacionalsocializem: princip uni\xc4\x8denja skozi delo, kjer zaporniki po ve\xc4\x8d tednih umrejo zaradi prevelikega napora in slabih pogojev ne velja ve\xc4\x8d. Pri uni\xc4\x8devalnem tabori\xc5\xa1\xc4\x8du je cilj to\xc4\x8dno dolo\xc4\x8den: takoj\xc5\xa1nje uni\xc4\x8denje Judov s pomo\xc4\x8djo strupenih plinov, neodvisno od starosti, spola ali sposobnosti za delo, ki bi bila primerna za delovno tabori\xc5\xa1\xc4\x8de. Za razliko od delovnih tabori\xc5\xa1\xc4\x8d so bili zaporniki v uni\xc4\x8devalnih tabori\xc5\xa1\xc4\x8dih \xc5\xbee v naprej zapisani smrti._NEWLINE_Tudi nekatera koncentracijska tabori\xc5\xa1\xc4\x8da razpolagajo z manj\xc5\xa1imi plinskimi celicami, kot npr. Mauthausen, Sachsenhausen, Ravensbr\xc3\xbcck, Neuengamme, Stutthof in Netzweiler-Struthof. Vendar te celice niso namenjene pobijanju Judov, ampak slu\xc5\xbeijo bolj pobijanju tistih, ki niso ve\xc4\x8d sposobni za delo, med katerimi se seveda najdejo tudi judovske \xc5\xbertve. A \xc5\xa1tevilo zaplinjenih Judov v koncentracijskih tabori\xc5\xa1\xc4\x8dih niti pribli\xc5\xbeno ne dosega \xc5\xa1tevila \xc5\xbertev v uni\xc4\x8devanem tabori\xc5\xa1\xc4\x8du. Brez tak\xc5\xa1nih tabori\xc5\xa1\xc4\x8d holokavst ne bi bil uresni\xc4\x8den v tak\xc5\xa1ni meri, kot se je to zgodilo. Prav zaradi povezave z dokon\xc4\x8dno re\xc5\xa1itvijo judovskega vpra\xc5\xa1anja so zgodovinarji tem tabori\xc5\xa1\xc4\x8dem nadeli naziv uni\xc4\x8devalna tabori\xc5\xa1\xc4\x8da.'